**Predlog za javno obravnavo – 8.1.2021**

**PREDLOG**

 **(EVA 2021-2430-0005 )**

Na podlagi drugega odstavka 380. člena Energetskega zakona (Uradni list RS, št. 60/19 – uradno prečiščeno besedilo, 65/20 in 158/20 – ZURE) Vlada Republike Slovenije izdaja

**U R E D B O**

**o dopolnitvi Uredbe o obnovljivih virih energije v prometu**

1. člen

V Uredbi o obnovljivih virih energije **(**Uradni list RS, št. [64/16](http://www.uradni-list.si/1/objava.jsp?sop=2016-01-2792)) se v 4. členu v četrti alineji pika nadomesti z vejico in se doda nova peta alineja, ki se glasi: »- v letu 2021 – najmanj 10,00%.«.

2. člen

(začetek veljavnosti)

Ta uredba začne veljati naslednji dan po objavi v Uradnem listu Republike Slovenije.

Št.

Ljubljana,

EVA 2021-2430-0005

Vlada Republike Slovenije

Janez Janša

Predsednik

**OBRAZLOŽITEV**

**I. UVOD**

**1. Pravna podlaga**

Energetski zakon Energetski zakon (Uradni list RS, št. 60/19 – uradno prečiščeno besedilo, 65/20 in 158/20 – ZURE) v 380. členu določa, da morajo distributerji plinastih in tekočih goriv za promet dati v posameznem letu na trg biogoriva ali druge obnovljive vire energije za promet v predpisanem deležu. Drugi odstavek 380. člena Energetskega zakona določa, da Vlada z uredbo določi mehanizme in obveznosti za izpolnjevanje te zahteve.

**2. Rok za izdajo uredbe**

Za izdajo uredbe ni bil predpisan rok.

**3. Splošna obrazložitev**

Obveznost dajanja na trg biogoriv ali druge obnovljive vire energije za promet v predpisanem deležu ureja veljavna Uredba o obnovljivih virih energije v prometu (Uradni list RS, št. [64/16](http://www.uradni-list.si/1/objava.jsp?sop=2016-01-2792)), ki v 4. členu določa, da morajo distributerji goriv dosegati predpisan energijski delež obnovljivih virov energije v prometu v posamičnih letih 2017, 2018, 2019 ter 2020.

Direktiva (EU) 2018/2001 Evropskega parlamenta in Sveta z dne 11. decembra 2018 o spodbujanju uporabe energije iz obnovljivih virov v 25. členu določa, da morajo države članice zagotoviti, da delež energije iz obnovljivih virov v okviru končne porabe energije v prometnem sektorju, do leta 2030 doseže vsaj 14 %.

Predmetna direktiva je v postopku prenosa v nacionalni pravni red. Ker bo prišlo v obdobju do sprejetja nove zakonodaje na področju obnovljivih virov energije, ki bo prenovila mehanizme za doseganje deležev obnovljivih virov energije v prometu, do pravne praznine, je nujno zagotoviti kontinuiteto obveznosti doseganja predpisanega energetskega deleža obnovljivih virov energije tudi po letu 2020 in posledično dodati v okvir 4. člena Uredbe o obnovljivih virih energije obveznost namešavanja v letu 2021.

**4. Predstavitev presoje posledic na posameznem področju**

Predlagana sprememba preprečuje pravno praznino, ki nastala na področju obveznosti doseganja deležev obnovljivih virov energije v prometu v letu 2021, ki bo nastala do sprejetja nove zakonodaje na področju obnovljivih virov energije. Rok za prenos direktive v slovenski pravni red je junij 2021.

**5. Izjava o skladnosti predloga predpisa s pravnimi akti EU in korelacijska tabela**

S to uredbo se ne prenaša nobena direktiva EU.

**II. VSEBINSKA OBRAZLOŽITEV PREDLAGANIH REŠITEV**

1. člen

Člen opredeljuje predpisane deleže obnovljivih virov energije v prometu v letih 2017, 2018, 2019, 2020 ter 2021.

2. člen

Člen ureja začetek veljavnosti predmetne uredbe.